ઘડીભર હોટેલના એ નાનકડા કમરામાં મૌન પથરાઈ ગયું. થોડી વાર પછી ભરત એ મૌન વિખેરતાં બોલ્યો : ‘તમે બન્ને ભારતીનાં માતા-પિતા છો. ભારતી સાથેના મારા આટલા લાંબા અંગત પરિચય પછી હું પણ તમને મારાં માતા-પિતા સમાન લેખું છું. મારે તમને એટલું કહેવાનું છે કે હું ભારતીને ચાહું છું – ખૂબખૂબ ચાહું છું. મારી આ ચાહના કેવી અને કેટલી છે એ હનુમાનની જેમ દિલ ચીરીને બતાવવાની રહેતી નથી. મારે તમને એક જ પ્રશ્ન પૂછવાનો છે. આ વાતની, ભારતીના કૅન્સરની વાત અમને લગ્ન પછી જાણ થઈ હોત તો ? તો શું ભારતીને છોડી દેત ? ના, લગ્ન પછી કે લગ્ન પહેલાં પણ હું ભારતીને છોડવાનો વિચાર સુદ્ધાં પણ કરી શકતો નથી.’